Nog regstappe volg oor ‘geheime’ SAID-eenheidNathi Nhleko by ‘n vorige geleentheid. Foto: Werner Beukes/SAPA Ivan Pillay, voormalige waarnemende SAID-kommissaris, en Peter Richer, ŉ voormalige SAID uitvoerende hoof van strategie, risiko en beplanning, het in ŉ gesamentlike verklaring gesê Nhleko se uitsprake is ŉ “skending van hul regte tot waardigheid en ’n goeie naam”. “Ons het geen ander keuse as om regsadvies in te win en die nodige stappe te doen om ons te verdedig nie. Tot dusver het al die ondersoeke wat deur SAID en ander staatsinstansies teen ons ingestel is, ons nie die regverdige geleentheid gebied om ons kant van die storie te stel nie,” het die verklaring gelui. Pillay en Richer het in Mei verlede jaar bedank nadat SAID dissiplinêre stappe teen hulle ingestel het na aanleiding van ŉ verslag van ŉ ondersoekpaneel wat gesê het die vorming van die “rogue unit” moet deur die polisie ondersoek word en mense daarby betrokke moet strafregtelik vervolg word. Nhleko het verslaggewers Woensdag ingelig oor die vordering van die ondersoek en gesê die Valke se ondersoek spruit uit verskeie verslae wat van SAID ontvang is dat hulle “prima facie-bewyse het” dat die geheime eenheid hul regte oortree het. Die eenheid het glo aksies onderneem wat net die land se intelligensieagentskap gemagtig is om te doen, agente gewerf in teenstelling met SAID se mensehulpbronne-beleid en deur hul optrede skade aan die goeie naam van die belastingdiens gedoen. Richer en Pillay ontken die bewerings. “Bewerings dat die ondersoekeenhede van die SAID onwettig was, frontmaatskappye bestuur het, waaronder ŉ bordeel, op pres. Jacob Zuma ingeluister het, op belastingbetalers gespioeneer het, onwettige skikkings aangegaan het oor belastinggeskille en in mense se huise ingebreek en afluister-apparate geplant het, is vals en ongegrond,” het Richer en Pillay gesê. Die twee het volgehou dat die ondersoekeenhede by SAID op ŉ wettige wyse op die been gebring is en “prysenswaardige werk” gedoen het om onwettige aktiwiteite stop te sit. Intussen het Johann van Loggerenberg, die voormalige hoof van die sogenaamde “rogue unit”, ook ŉ verklaring uitgereik waarin hy bewerings dat die eenheid onregmatig op die been gebring is, ontken. “Ek ontken dat ek al ooit die wet oortree of enigiets onwettigs gedoen het terwyl ek ŉ SAID-bestuurder was. Ek ontken spesifiek dat die SAID-eenhede waarvan ek ŉ bestuurder was sedert Maart 2008 onwettig op die been gebring is of ooit aan enige onwettige aktiwiteite deelgeneem het,” het hy gesê. Van Loggerenberg het ook gesê dat hy regsadvies sal inwin ná Nhleko se uitsprake.